Progresívna daň skrytá v odvodoch
Authors: Ďurana Radovan 
Published: July 2024

Vláda vo svojom programovom vyhlásení oznámila zámer zvyšovať progresivitu zdanenia fyzických osôb. V rozpočtovom pláne už konkrétne hovorí o zámere od roku 2025 „zaviesť 3. a 4. sadzbu dane z príjmu fyzických osôb, čo má zvýšiť verejné príjmy o 78 mil. eur. Pre ročné príjmy fyzických osôb nad 80 tisíc eur má platiť 3. sadzba vo výške 30 %. Najvyššou 4. sadzbou vo výške 35 % majú byť zdaňované ročné príjmy nad 100 tisíc eur. Svoj zámer nezdôvodnila, ani nevysvetlila, prečo je súčasná miera progresivity zdanenia nedostatočná. O progresivite zaťaženia príjmov Slovákov a jeho dôsledkoch sa na Slovensku nevedie odborná debata. INESS, Inštitút ekonomických a spoločenských analýz sa preto rozhodol toto daňové prázdno vyplniť. Vydali sme publikáciu s názvom Progresívna daň skrytá v odvodoch. Čo je Progresívna daň skrytá v odvodoch? Mária má za sebou 20 rokov úspešnej kariéry, kedy sa vypracovala z juniorskej pozície až na riaditeľku veľkého podniku. Vďaka tomu jej plat stúpol 5-násobne a dnes zarába 7 500 eur mesačne. Aj odvody na sociálne poistenie jej za ten čas stúpli 5-násobne. Znamená to, že aj nárok na budúci dôchodok jej stúpol 5-násobne? Nie, ani zďaleka. Veľkú časť dodatočných odvodov, ktoré postupne zaplatila zo svojej rastúcej mzdy, sa nepremení na jej dôchodok, ani na materskú, ani na inú dávku, ale je solidárne rozpustená v sociálnom systéme. Tento fenomén sme nazvali Progresívna odvodová daň. - Progresívna odvodová daň predstavuje zaplatené sociálne odvody, z ktorých daňovníkovi nevzniká nárok na dávku zo sociálneho poistenia - Progresívnu odvodovú daň platí zhruba 500 000 zamestnancov s mesačným hrubým príjmom nad 1788 eur - Štát na Progresívnej odvodovej dani z odvodov vyberie aktuálne 0,9 miliardy eur ročne. Prečo je daň skrytá v odvodoch progresívna? - Zamestnanec so mzdou 3 000 eur platí Progresívnu odvodovú daň vo výške 130 eur mesačne. - Pri 2,5-krát vyššej mzde 7 500 eur zaplatí mesačne daňovník na Progresívnej odvodovej dani 10-krát viac - 1 397 eur, rovnako veľa ako na dani z príjmov. - Zamestnanec so mzdou 9 000 eur zaplatí Progresívnu odvodovú daň vo výške 1 904 eur mesačne, viac ako zaplatí na dani z príjmov. Až 63 % ním zaplatených sociálnych odvodov sú čistou daňou. Uvedené čísla poukazujú na dve skutočnosti: - Odvodový systém skryto a významne zdaňuje pracujúcich s nadštandardnými príjmami - Progresivita v zdanení je už dnes vysoká, aj bez zavádzania nových sadzieb daní z príjmov.Vysokopríjmoví zamestnanci zaplatia na Progresívnej dani a dani z príjmov fyzických osôb 30 % z ceny ich práce. Vysoké zdanenie prostredníctvom odvodového systému je spôsobené vysokým stropom na platenie sociálnych odvodov. Ten dosahuje 7-násobok priemernej mzdy. V Českej republike je tento strop nastavený na 4-násobok priemernej mzdy. Skrytá progresívna odvodová daň znižuje čistý príjem zamestnancov. Slovenský trh práce je tak tým znevýhodnený pre zamestnávanie špecialistov, lekárov či vysokopostavených manažérov. S rovnakou hrubou mzdou zarobí kvalifikovaný pracovník v ČR o 352 eur mesačne viac, pričom je pre zamestnávateľa o 295 eur lacnejší. Akékoľvek zavádzanie nových sadzieb dane z príjmov fyzických osôb ešte viac zvýši znevýhodnenie slovenského trhu práce a posilní motiváciu talentovaných a kvalifikovaných pracovníkov odísť za prácou do zahraničia. To v konečnom dôsledku znižuje rastový potenciál slovenskej ekonomiky. Slovenská vláda by preto mala, naopak, uvažovať o znižovaní týchto sadzieb, resp. o znížení Progresívnej odvodovej dane. Postup výpočtu progresívnej odvodovej dane aj s detailnými prepočtami je uvedený v publikácii. Aj táto publikácia je ďalšou zo série správ INESS upozorňujúcich na neodôvodnené zvyšovanie daňového zaťaženia. #ZdaneNIE